4 najpogostejše težave nežnejšega spola pri seksu

Kakovostno spolno življenje je pomemben del vsakega partnerskega razmerja. Žal pa obstaja veliko dejavnikov, ki lahko v spolnosti privedejo do težav.

Pomanjkanje libida, suha nožnica, težave pri doseganju orgazma in bolečine med spolnim odnosom so ene najpogostejših težav pri ženskah, ko je govora o seksu. In kaj povzroča te težave, ter kako jih odpraviti? Oglejmo si torej štiri najpogostejše težave žensk pri spolnem odnosu.

Pomanjkanje libida

Ena najpogostejših spolnih težav, s katerimi se srečujejo ženske, je zagotovo pomanjkanje libida. Libido je močna energija, ki izvira iz notranjih želja in intenzivnih čustev. Odraža se v fizični in čustveni spolni privlačnosti in je ključni dejavnik za spolni nagon, strast in spolno aktivnost. Vzdrževanje zdravega libida je pomembno za ohranjanje uspešnega in intimnega partnerskega odnosa.

A libida včasih preprosto zmanjka. Ta težava je lahko posledica različnih dejavnikov, od stresa in slabega razpoloženja, do tega, da ti partner preprosto ni več tako všeč kot prej, ko so se v trenutku pojavile iskrice. Po 45-em letu pride tudi do različnih hormonskih neravnovesij, ki lahko vplivajo na željo po spolnosti.

Rešitev te težave tiči v odprti in iskreni komunikaciji med partnerjema. Ženska se z upadom libida sooča, kadar ima zelo malo erotičnih fantazij, erotika je ne zanima, ne masturbira in na splošno ne kaže pravega zanimanja po seksu. Ker pomanjkanje seksa pomeni tudi težave v partnerskem odnosu, je ključnega pomena, da se poišče in odpravi vzroke za nastalo stanje.

Ključno je prepoznavanje in priznanje težave, soočanje s stresom in obisk zdravnika, kadar sum pade na bolezenske spremembe. Ker lahko do upada libida pride tudi zaradi občutka, da te partner ne privlači dovolj, bo na mestu tudi kakšen obisk zakonskega terapevta. Včasih so dovolj že majhne spremembe, da se te reči popravijo. Zmenki kot nekoč, romantičen sprehod, obisk kina, vikend razvajanje samo za vaju ipd.

Suha nožnica

Druga najpogostejša spolna težava, s katero se srečujejo ženske pi seksu, je suha nožnica. To je pogosto posledica hormonskega neravnovesja ali zdravstvenih stanj, kot sta menopavza ali sladkorna bolezen. Na srečo obstajajo načini za odpravo te težave z lubrikanti ali vlažilci brez recepta. V primeru zahtevnejše situacije bo treba razmisliti o obisku zdravnika, ki lahko po potrebi predpiše zdravila ali nadomestno hormonsko terapijo.

Odsotnost orgazma

Še ena pogosta težava, s katero se srečujejo ženske, so težave z doseganjem orgazma. To je lahko posledica psiholoških blokad, kot so stres ali nerešeni konflikti, lahko pa je tudi fizične narave, zaradi poškodb živcev ali hormonskega neravnovesja. Tudi v tem primeru je ključnega pomena komunikacija med partnerjema, če pa težava ostaja, bo za njeno rešitev morda treba poiskati pomoč pri spolnem terapevtu.

Bolečina med spolnim odnosom

Četrta najpogostejša spolna težava žensk je bolečina, ki je prisotna med spolnim odnosom. Ta težava ima lahko številne vzroke, vključno s spolno prenosljivimi boleznimi, medeničnimi okužbami, endometriozo in podobno. Če so bolečine med spolnim odnosom vedno prisotne, bo potreben obisk zdravnika. Zdravljenje te težave se razlikuje glede na to, kaj jo povzroča, vendar lahko vključuje antibiotike, v skrajnih primerih celo operacijo, zato ni dobro odlašati s pregledom, če so težave konstantno prisotne.

Ko se stvari začnejo zapletati, je pomembno, da se par problema loti takoj. Čakanje na boljše čase privede zgolj do poslabšanja situacije. Čeprav je komunikacija med partnerjema ključnega pomena pri reševanju kakršnih koli spolnih težav, so lahko včasih te tudi zdravstvene narave, zato ne oklevaj in se posvetuj s svojim zdravnikom. Z ustreznim zdravljenjem in razumevanjem lahko vse te štiri pogoste težave relativno enostavno premagaš, kar pomeni, da se bo v tvojem spolnem življenju znova prižgal ogenj erotike in poželenja!